Broj: 711-I-281-P-343-21/22-02-17

Zagreb, 12. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Natalije Gretić, pročelnice Ureda Grada, Grad Zabok,** na 154. sjednici, održanoj 12. siječnja 2022., daje sljedeće

**OČITOVANJE**

**Za tumačenje članka 4. stavaka 3. ZSSI/21-a u pogledu obveze člana predstavničkog tijela jedinice lokalne i područne (regionalne) samouprave u svezi s prijavljivanjem svog vlasništva nad udjelom u poslovnom subjektu, upućuje se podnositelj da se obrati Ministarstvu pravosuđa i uprave.**

Obrazloženje

Natalija Gretić, pročelnica Ureda Grada, Grad Zabok, podnijela je zahtjev za očitovanjem koji je u knjigama ulazne pošte zaprimljen 29. prosinca 2021. pod brojem: 711-U-6229-P-343/21-01-3, povodom kojeg se vodi predmet broj P-343/21.

U zahtjevu podnositeljica navodi da je odredbom članka 4. stavka 3. ZSSI/21-a propisano da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Nadalje navodi da su članovi predstavničkog tijela Grada Zaboka stupili na dužnost u lipnju 2021. te traži mišljenje Povjerenstva jesu li isti dužni u roku od 15 dana od stupanja na snagu ZSSI/21-a dostaviti obavijest predsjedniku predstavničkog tijela o navedenoj okolnosti iz članka 4. stavka 3. ZSSI/21-a ili sadašnji članovi Gradskog vijeća Grada Zaboka nisu dužni o tome obavijestiti predstavničko tijelo, već takva obveza postoji samo ako za vrijeme obnašanja javne dužnosti steknu udjele u vlasništvu poslovnog subjekta.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, jer je pročelnica gradskog ureda službenica u jedinici lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 4. stavkom 3. ZSSI/21-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Sukladno članku 4. stavku 4. ZSSI/21-a popis udjela iz stavka 3. toga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Člankom 3. ZSSI/21-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI/21-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno stavku 3. navedenog članka ZSSI/21-a odredbe toga Zakona primjenjuju se i na rukovodeće državne službenike koje imenuje Vlada Republike Hrvatske na temelju prethodno provedenog natječaja, i to u dijelu koji se odnosi na obvezu podnošenja imovinske kartice te izricanje sankcije.

Člankom 3. ZSSI/21-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju traži tumačenje kako treba postupiti član predstavničkog tijela jedinice lokalne samouprave ukoliko postoje ili nastanu okolnosti koje su predviđene kao razlog obavještavanja u članku 4. stavku 3. ZSSI/21-a. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI/21-a.

Nadalje, izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI/21-a, propisani su odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 137/21.).

Iako Povjerenstvo provodi nadzor nad ispunjenjem obveza iz članka 4. ZSS/21-a, obzirom da daje mišljenje u situaciji kada postoji dvojba u pogledu primjene ZSSI/21-a u kojoj se može naći obveznik iz članka 3. predmetnog Zakona, a ovdje se ne radi o takvoj dvojbi, upućuje se podnositelj da se sa zahtjevom kako postupiti obrati Ministarstvo pravosuđa i uprave, koje tumači odredbe Zakona o lokalnoj i područnoj (regionalnoj) samoupravi i Zakona o lokalnim izborima.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana